
Projektas  



LIETUVOS RESPUBLIKOS
BAUDŽIAMOJO KODEKSO  259  STRAIPSNIO PAKEITIMO ĮSTATYMAS


2025 m.			d. Nr.
Vilnius


1 straipsnis. 259 straipsnio pakeitimas
1.	Pakeisti 259 straipsnio 3 dalį ir ją išdėstyti taip:
„3. Asmuo, kuris savo noru kreipėsi į sveikatos priežiūros įstaigą dėl medicinos pagalbos ar kreipėsi į valstybės instituciją norėdamas atiduoti neteisėtai pasigamintas, įgytas, laikytas be tikslo platinti narkotines ar psichotropines medžiagas, atleidžiamas nuo baudžiamosios atsakomybės už vartotų ar atiduotų narkotinių ar psichotropinių medžiagų gaminimą, įgijimą ir laikymą. Nuo baudžiamosios atsakomybės taip pat gali būti atleidžiamas asmuo, kuris  įtariamas neteisėtai gaminęs, perdirbęs, įgijęs, laikęs, gabenęs ar siuntęs  narkotines ar psichotropines medžiagas neturėdamas tikslo jas parduoti ar kitaip platinti, jeigu jis prisipažino daręs tokią nusikalstamą veiką ir, tuo atveju, kai tokiam asmeniui diagnozuota priklausomybė nuo narkotinių ir (ar) psichotropinių medžiagų,  savo noru kreipėsi į sveikatos priežiūros įstaigą bei pradėjo priklausomybės nuo narkotinių ir (ar) psichotropinių medžiagų gydymą, arba, tuo atveju, kai tokiam asmeniui nediagnozuota priklausomybė, tas asmuo savanoriškai sutiko  lankyti teisės aktų nustatyta tvarka rengiamus kursus apie narkotinių ir psichotropinių medžiagų vartojimo žalą bei šiuos kursus lanko.“

2. Papildyti 259 straipsnį 4 dalimi ir ją išdėstyti taip:
„4. Šio straipsnio 3 dalyje nurodytais pagrindais nuo baudžiamosios atsakomybės negali būti atleistas asmuo, kuris turi teistumą.“

3. Papildyti 259 straipsnį 5 dalimi ir ją išdėstyti taip:
„5. Jeigu asmuo, atleistas nuo baudžiamosios atsakomybės pagal šio straipsnio 3 dalį, per vienerius metus padarė naują nusikalstamą veiką arba nepabaigęs nutraukė pradėtą priklausomybės nuo narkotinių ir (ar) psichotropinių medžiagų gydymą arba nebaigė lankyti visų teisės aktų nustatyta tvarka rengiamų kursų apie narkotinių ir psichotropinių medžiagų vartojimo žalą, ankstesnis sprendimas atleisti nuo baudžiamosios atsakomybės nustoja galioti ir sprendžiama dėl tokio asmens baudžiamosios atsakomybės už visas padarytas nusikalstamas veikas.“

2 straipsnis. Įstatymo įsigaliojimas ir įgyvendinimas
1. Šis įstatymas, išskyrus šio straipsnio 2 dalį, įsigalioja 2026 m. sausio 1 d.
2. Lietuvos Respublikos sveikatos apsaugos ir teisingumo ministrai bei Lietuvos Respublikos generalinis prokuroras iki 2025 m. gruodžio 31 d. priima šio įstatymo įgyvendinamuosius teisės aktus.


Skelbiu šį Lietuvos Respublikos Seimo priimtą įstatymą

Respublikos Prezidentas

Teikia:
Seimo nariai





